Dragnea acuză ALDE că ”a inventat o problemă acolo unde nu era, pe care trebuie să o rezolvăm”, cu referire la schimbarea lui Tudorel Toader de la ministerul justiției

Liderul PSD, Liviu Dragnea, i-a acuzat, marți, pe liderii ALDE că ”au creat o problemă” prin declarațiile repetate referitoare la susținerea lui Tudorel Toader la ministerul justiției, pe care partidul va trebui acum să o rezolve.

”Noi nu am avut o discuție în partid despre Tudorel Toader, deci nu a fost subiect. A apărut din senin de la ALDE susținerea că trebuie ținut în guvern. I-am rugat să nu mai aibă intervenții despre domnul Toader pentru a nu crea o problemă acolo unde nu este. Rugămințile n-au fost ascultate, deci se creează o problemă. Ministerul justiției este asumat de PSD. Noi niciodată nu ne-am permis să spunem ceva despre miniștrii noștri. Îmi pare rău că s-a inventat o problemă acolo unde nu era, pe care trebuie să o rezolvăm”, a declarat liderul PSD.

Liderul ALDE, Călin Popescu Tăriceanu, și-a exprimat, marți, seara din nou susținerea pentru ministrul justiției, Tudorel Toader.

Întrebat dacă ministrul justiției și-a pierdut încrederea ALDE, Tăriceanu a răspuns: ”Nu știu de unde a apărut. Pe mine mă surprinde. Nu pot să fac chiar zi de zi declarații de susținere. Am declarat fără echivoc acum două săptămâni că ministrul Toader se bucură de susținerea noastră, că este un ministru foarte bun. că are performanță, că a arătat curaj, determinare, pricepere profesională serioasă, că a dus funcția la un nivel foarte sus. Lucrurile astea cântăresc consistent. Nu știu de unde a apărut această informație, o dezmint categoric.”

PSD și-a exprimat în repetate rânduri, prin lideri din eșalonul doi, nemulțumirea față de ministrul justiției, Tudorel Toader. Dragnea ar fi nemulțumit de ministrului justiției din cauză că refuză să semneze un eventual OUG pe amnistie și grațiere.